Oscar Pistorius-moordverhoor: Restaurant-eienaars getuig oor geweerskootOscar Pistorius op 5 Maart 2014 in die hof Foto: Mike Hutchings/Reuters/Pool (SAPA) Jason en Maria Loupis, eienaars van die Tasha’s-restaurant in Melrose Arch, het Woensdag in die Pretoriase hooggeregshof tydens Oscar Pistorius se moordverhoor getuig oor ŉ geweerskoot wat in Januarie in dié restaurant afgevuur is. Die voorval het op 11 Januarie 2013 plaasgevind. Jason Loupis het getuig daar was ongeveer 200 mense in die restaurant. “Ek het ŉ harde knal gehoor,” het hy gesê. “Dit het soos ŉ geweerskoot geklink, maar ek het gehoop dis ŉ ballon.” Hy het ontdek die skoot het van Pistorius se tafel af gekom. Die Loupis-egpaar se getuienis hou verband met ŉ aanklag van die roekelose hantering van ŉ vuurwapen. Loupis het gesê Pistorius, die bokser Kevin Lerena, Darren Fresco, en die Britse atleet Martyn Rooney het koeldranke gedrink. Hy wou by hulle uitvind wat gebeur het. Fresco het glo aan Loupis gesê die vuurwapen het afgegaan toe dit uit sy sweetpakbroek geval het. Lerena het vroeër getuig Pistorius het die skoot laat afgaan. Hy het glo ná die skoot gevra of enigiemand beseer is en het Fresco gevra om die skuldlas te dra, aangesien hy nie aandag wou trek nie. “Oscar het gesê, ‘asseblief, Darren, sê dit was jy. Ek wil nie spanning om my hê nie. Dra jy asseblief die blaam’,” het Lerena getuig. Pistorius se prokureur, Barry Roux, het onder kruisverhoor dit aan Loupis gestel dat Pistorius die rekening betaal het en aangebied het om die skade te betaal wat deur die skoot veroorsaak is. Loupis sê hy kan onthou dat die rekening betaal is, maar kan nie enige aanbod van Pistorius onthou om die skade te betaal nie. Maria Loupis het direk ná haar eggenoot getuig dat sy ook na die tafel is nadat die skoot afgegaan het. Sy het gesê ŉ kind het langs die vriende se tafel gesit. Sy het glo, nadat Fresco gesê het hy het die skoot laat afgaan, hom daarop gewys dat veiligheid eerste moet wees indien mens ŉ vuurwapen besit. Die hof het vir die dag verdaag nadat die restauranteienaars verskoon is. Oscar Pistorius word van moord beskuldig nadat hy Reeva Steenkamp op 14 Februarie 2013 in sy huis in Pretoria-Oos doodgeskiet het. Hy voer aan hy het haar vir in ‘n inbreker aangesien. -SAPA Klik hier om hooftrekke van die hofverrigtinge gratis op Maroela Media te volg. Hiermee beeldmateriaal van die hofverrigtinge op 4 Maart 2013. Die insetsel is deur eNuus vervaardig. Kyk eNuus elke aand om 19:00 op kanaal 144 en 145 op DStv.